1% van wêreld ryker as al die resArgieffoto Die wêreld se rykste 1% besit meer rykdom as die res van die wêreld saam, het Oxfam International bekend gemaak. Die navorsingsverslag wat pas deur Oxfam, ŉ internasionale konfederasie wat armoede beveg, bekendgemaak is, dui daarop dat die krisis van wêreldwye ongelykheid nuwe afmetings aanneem. Die studie toon onder meer ook dat die rykste individue in die wêreld weens ŉ internasionale netwerk van belastingstelsels $7,6 miljard bymekaargemaak het, terwyl die armer helfte van die wêreld se bevolking oor die afgelope vyf jaar ŉ miljard dollar minder verdien het. Volgens Oxfam het die volgende skokfeite tydens die studie aan die lig gekom: “Die groeiende ekonomiese ongelykheid is nadelig vir ons almal, aangesien dit groei en sosiale samehorigheid ondermyn. Die gevolge vir die wêreld se armstes is veral ernstig,” het Oxfam gesê. “Ons kan nie ontken dat die ware wenners in ons internasionale ekonomie diegene aan die toppunt is nie. Ons ekonomiese stelsel leun in hul guns en dit is waarskynlik al hoe meer die geval. In plaas daarvan dat inkomste en rykdom deursyfer na onder, word dit teen ŉ skrikwekkende pas na bo gesuig.” Volgens Oxfam is die grootste rede vir die verskynsel dat die opbrengs op kapitaal soveel meer is as op arbeid. “Werkers trek al hoe minder voordeel uit ekonomiese groei, terwyl die eienaars van die kapitaal deurlopende groei op hul kapitaal sien deur middel van rente, dividende of teruggehoue winste, vinniger as wat die ekonomie groei.” Belastingontduiking en regerings wat belasting op kapitaalgroei verminder, dra verder tot die rykes se inkomste by. Aangesien regerings gebuk gaan onder die verminderde belastinginkomste, word belasting deur indirekte belasting ingevorder soos BTW, wat weereens buite verhouding op die armes neerkom. “Ons wêreld het nie ŉ tekort aan rykdom nie. Dit maak net geen ekonomiese of morele sin dat dit in die hande van so min individue is nie. Oxfam glo dat die mensdom beter kan doen as dit, dat ons die talent, die tegnologie en die verbeelding het om ŉ beter wêreld te bou. ŉ Wêreld waar daar behoorlike werk vir almal is, waar vroue en mans gelyk is en waar die rykstes hul regverdige deel betaal om ŉ samelewing wat tot almal se voordeel is, te ondersteun.” Lees die volledige verslag hier.